Document ID: /roh_data/filtered/fineweb-2-filterrobots_roh.jsonl.gz/6526

Paul e Georg sa numnan ils dus protagonists en il cudesch «Der letzte Schnee» dad Arno Camenisch. Dus originals che sesan di per di avant il runal e spetgan sin la naiv e sin ils skiunzs. Paul raquinta, fantisescha e filosofescha e Georg fa sia lavur e scriva tut en ses schurnal. Els vivan en lur agen trot.
Enturn els sa mida dentant bler. Il stgaudament dal clima luenta la naiv adina pli spert ed i dat nagina naiv nova. Strusch in skiunz vegn pli sin il runal.
Teater «Der letzte Schnee»
Il toc da teater è vegnì producì dal «Konzert Theater» a Berna. Il toc va circa in'ura e mesa. La reschia ha Jonas Knecht fatg, accumpagnà musicalmain ha Anna Trauffer.
Il gieu da teater raquinta en stil umoristic e melancolic da las midadas enturn Paul e Georg, che paran da viver anc en il temps da pli baud.
RTR actualitad 08:00